2016. gada 14. jūnija Noteikumi Nr. 373

Rīgā (prot. Nr. 29 29. §)

**Grozījumi Ministru kabineta 2006. gada 19. septembra noteikumos Nr. 774 "Kontaktpersonu noteikšanas, primārās medicīniskās pārbaudes, laboratoriskās pārbaudes un medicīniskās novērošanas kārtība"**

Izdoti saskaņā ar

Epidemioloģiskās drošības likuma

19. panta pirmo daļu

Izdarīt Ministru kabineta 2006. gada 19. septembra noteikumos Nr. 774 "Kontaktpersonu noteikšanas, primārās medicīniskās pārbaudes, laboratoriskās pārbaudes un medicīniskās novērošanas kārtība" (Latvijas Vēstnesis, 2006, 153. nr.; 2007, 177. nr.; 2009, 146. nr.; 2012, 57. nr.) šādus grozījumus:

1. Izteikt 4. punktu šādā redakcijā:

"4. Ārsts, kas saskaņā ar normatīvajiem aktiem par infekcijas slimību reģistrācijas kārtību ziņo par saslimšanu ar infekcijas slimību, nosaka arī šo noteikumu pielikumā minētās pārbaudāmās kontaktpersonas, izņemot šo noteikumu 5. punktā minētos gadījumus. Šo noteikumu 10. un 11. punktā minēto slimību gadījumā ārsts nosaka kontaktpersonas arī šo noteikumu 5.1. apakšpunktā minētajās vietās. Šo noteikumu 12. punktā minētās slimības gadījumā ārsts nosaka kontaktpersonas arī šo noteikumu 5.1.2. apakšpunktā minētajā vietā."

2. Izteikt 5.1. apakšpunktu šādā redakcijā:

"5.1. ja saņemts paziņojums par saslimšanu ar infekcijas slimību, apzina kontaktpersonas, kas atrodas:

5.1.1. izglītības iestādē, stacionārā ārstniecības iestādē, sociālās aprūpes iestādē, bērnu aprūpes iestādē, kā arī darba vietā un citās personu uzturēšanās vietās (tai skaitā ieslodzījuma vietā, īslaicīgās aizturēšanas vietā, nelegālo imigrantu uzturēšanās nometnē, patvēruma meklētāju izmitināšanas centrā, patversmē, kazarmās, viesnīcā) ārpus pacienta dzīvesvietas (turpmāk – uzturēšanās vieta), izņemot gadījumu, ja ir saslimšana ar šo noteikumu 10. un 11. punktā minēto slimību;

5.1.2. infekciozā pacienta dzīvesvietā (ģimenes locekļi, citas tuvas personas), ja sākotnējais steidzamais ziņojums par pacientu saņemts no ārsta, kas nav pacienta ģimenes ārsts, izņemot gadījumu, ja ir saslimšana ar šo noteikumu 10., 11. un 12. punktā minēto slimību;".

3. Izteikt 7. punktu šādā redakcijā:

"7. Kontaktpersonas primāro medicīnisko pārbaudi, laboratorisko pārbaudi un medicīnisko novērošanu dzīvesvietā nodrošina kontaktpersonas ģimenes ārsts vai šo noteikumu 10., 11. un 12. punktā minētā ārstniecības persona. Ja kontaktpersona nav reģistrēta pie ģimenes ārsta, primāro medicīnisko pārbaudi un medicīnisko novērošanu nodrošina ģimenes ārsts, kas apkalpo teritoriju, kurā atrodas kontaktpersonas dzīvesvieta."

4. Svītrot 8. punktā skaitli "9.".

5. Svītrot 9. punktu.

6. Aizstāt 11. punktā vārdus "dermatovenerologs, ginekologs vai urologs" ar vārdiem "dermatologs, venerologs".

7. Aizstāt 12. punktā vārdu "ftiziopneimonologs" ar vārdu "pneimonologs".

8. Izteikt 13. punkta pirmo teikumu šādā redakcijā:

"Ja ir apzināta šo noteikumu 5. punktā minētā kontaktpersona, epidemiologs informē kontaktpersonas ģimenes ārstu vai uzturēšanās vietas ārstniecības personu, vai ģimenes ārstu, kas apkalpo teritoriju, kurā atrodas kontaktpersonas dzīvesvieta vai uzturēšanās vieta (ja kontaktpersonas uzturēšanās vietā nav ārstniecības personas vai kontaktpersona nav reģistrēta pie ģimenes ārsta), un tuberkulozes gadījumā informē arī kontaktpersonas dzīvesvietai tuvāk praktizējošu pneimonologu."

9. Svītrot 14. punktu.

10. Izteikt 17. punktu šādā redakcijā:

"17. Uzturēšanās vietā kontaktpersonas primāro medicīnisko pārbaudi medicīniskās novērošanas laikā veic vismaz reizi dienā, ja ir šādas infekcijas slimības un sindromi:

17.1. akūts A vai E vīrushepatīts;

17.2. difterija un difterijas izraisītāju nēsāšana;

17.3. epidēmiskais parotīts;

17.4. ērču encefalīts (ja inficēšanās notikusi alimentārā ceļā);

17.5. garais klepus;

17.6. hantavīrusu infekcija;

17.7. holera un holeras izraisītāju nēsāšana;

17.8. invazīvā Haemophilus influenzae slimība;

17.9. invazīvā meningokoku ierosinātā slimība;

17.10. jersinioze;

17.11. kampilobakterioze;

17.12. leģionāru slimība (legioneloze);

17.13. leptospiroze;

17.14. listerioze;

17.15. masalas;

17.16. masaliņas;

17.17. meningīti, encefalīti;

17.18. ornitoze (psitakoze);

17.19. Rietumnīlas drudzis;

17.20. Q drudzis un citas riketsiozes;

17.21. salmoneloze un tās izraisītāju nēsāšana;

17.22. šigeloze un tās izraisītāju nēsāšana;

17.23. Šiga toksīnu/verotoksīnu producējošo Escherichia coli infekcija (STEC/VTEC), hemolītiski urēmiskais sindroms vai trombocitāri hemorāģiskā purpura;

17.24. trihineloze;

17.25. tularēmija;

17.26. vēdertīfs un paratīfi, tai skaitā vēdertīfa un paratīfu izraisītāju nēsāšana;

17.27. vējbakas;

17.28. vīrusu (rotavīrusu, norovīrusu, adenovīrusu, astrovīrusu, sapovīrusu) zarnu infekcijas;

17.29. vīrusu hemorāģiskie drudži, tai skaitā Ebolas vīrusslimība, Lasas drudzis, Mārburgas vīrusslimība, Krimas-Kongo hemorāģiskais drudzis."

11. Svītrot 21. punktā skaitli "9.".

12. Izteikt pielikumu šādā redakcijā:

"Pielikums

Ministru kabineta

2006. gada 19. septembra

noteikumiem Nr. 774

**Infekcijas slimības un sindromi, kuru gadījumā nosaka kontaktpersonas, veic primārās medicīniskās pārbaudes, laboratoriskās pārbaudes un medicīnisko novērošanu, kā arī pārbaudāmās kontaktpersonas, laboratoriski pārbaudāmais paraugs un tā laboratoriskā pārbaude**

|  |  |  |  |  |
| --- | --- | --- | --- | --- |
| Nr. p. k. | Infekcijas slimība/sindroms | Pārbaudāmās kontaktpersonas | Primārā medicīniskā pārbaude un medicīniskā novērošana | Pārbaudāmais paraugs un tā laboratoriskā pārbaude |
| 1. | Akūtā šļauganā paralīze bērnam līdz 15 gadu vecumam (ja valstī tika reģis­trēts poliomielīta gadījums) | Bērni līdz 5 gadu vecumam;  ja šādu bērnu nav, – citi ģimenes locekļi vai personas, kuras dzīvo kopā | Nav jāveic | Fekāliju parauga viru­soloģiskā izmeklēšana pieciem bērniem līdz 5 gadu vecumam (ja šādu bērnu nav, izmeklē citus ģimenes locekļus) |
| 2. | Akūts vīrushepatīts | | | |
| 2.1. | A hepatīts | 3. piezīmē minētās personas, dzimum­partneri un perso­nas, kuras bija vienādos inficē­šanās apstākļos | Primārā medicīniskā pārbaude un medicīniskā novērošana 35 dienas | Nav jāveic |
| 2.2. | B hepatīts | 4. piezīmē minētās personas un perso­nas, kuras bija vienādos inficē­šanās apstākļos | Primārā medicī­niskā pārbaude; medicīniskā novērošana 180 dienas, nodrošinot pri­māro medicīnisko pārbaudi medicīniskās novērošanas sākumā, 3. un 6. mēnesī | Asins paraugu seroloģiskā izmeklēšana HBsAg, anti-HBc noteikšanai medicīnis­kās novērošanas sākumā, 3. un 6. mēnesī |
| 2.3. | C hepatīts | 4. piezīmē minētās personas un personas, kuras bija vienādos inficē­šanās apstākļos | Primārā medicī­niskā pārbaude; medicīniskā novērošana 180 dienas, no­drošinot primāro medicīnisko pār­baudi medicīnis­kās novērošanas sākumā, 3. un 6. mēnesī | Asins paraugu seroloģis­kā izmeklēšana anti-HCV noteikšanai medicīniskās novēroša­nas sākumā, 3. un 6. mēnesī |
| 2.4. | E hepatīts | 3. piezīmē minētās personas, dzimum­partneri un perso­nas, kuras bija vienādos inficē­šanās apstākļos | Primārā medicīniskā pārbaude un medicīniskā novērošana 35 dienas | Nav jāveic |
| 3. | Bakas1 | 2. piezīmē minētās personas un personas, kuras bija vienādos inficēšanās apstākļos | Primārā medicīniskā pārbaude un atkārtoti katru dienu medicīnis­kās novērošanas laikā (16 dienas) | Nav jāveic |
| 4. | Botulisms | Personas, kuras bija vienādos inficēšanās apstākļos | Primārā medicīniskā pār­baude un medicī­niskā novērošana 3 dienas | Nav jāveic |
| 5. | Bruceloze | Personas, kuras bija vienādos inficēšanās apstākļos | Vienreizēja primārā medicī­niskā pārbaude.  Ja nepieciešams, ārstniecības persona nosaka atkārtotu pārbaudes laiku un speciālistu konsultāciju | Asins parauga seroloģiskā izmeklēšana |
| 6. | Cilvēka imūndeficīta vīrusa (HIV) infekcija un AIDS | 4. piezīmē – 4.1.–4.6. apakšpunktā – minētās personas | Primārā medicī­niskā pārbaude; turpmākās pārbaudes 3. un 6. mēnesī.  HIV inficētajām grūtniecēm dzimušajiem bērniem līdz 18 mēnešu vecumam | Asins parauga izmeklēšana HIV infekcijas pārbaudei (HIV tests) medicīniskās novērošanas sākumā,  3. un 6. mēnesī, sniedzot pirmstesta un pēctesta konsultāciju.  HIV inficētajām grūtniecēm dzimušiem bērniem asins parauga virusoloģiskā izmeklēšana HIV infekcijas pārbaudei – HIV1 RNS (PĶR) un/vai HIV1 antigēna noteikšana, sniedzot mātei pirmstesta un pēctesta konsultāciju |

|  |  |  |  |  |
| --- | --- | --- | --- | --- |
| 7. | Cita no jauna parādījusies bīstama infekcijas slimība1 | 2., 3. un 4. piezīmē minētās personas un atkarībā no infek­cijas izplatīšanās ceļiem – personas, kuras bija vienādos inficēšanās apstākļos | Primārā medicī­niskā pārbaude un atkārtoti katru dienu medicīnis­kās novērošanas laikā (attiecīgās slimības maksimālajā inkubācijas laikā) | Laboratorisko pārbaudi veic saskaņā ar Pasaules Veselības organizācijas un/vai Eiropas Slimību profilakses un kontroles centra rekomendācijām |
| 8. | Denges drudzis | 4. piezīmē – 4.1.–4.6. apakšpunktā – minētās personas | Primārā medicīniskā pārbaude un medicīniskā novērošana 14 dienas | Nav jāveic |
| 9. | Difterija un difterijas izraisītāju nēsāšana | 2. piezīmē minētās personas un personas, kuras bija vienādos inficē­šanās apstākļos | Primārā medicīniskā pārbaude un medicīniskā novērošana 7 dienas | Bakterioloģiskā izmeklēšana (uztriepes no deguna un rīkles gala vai ādas bojājumiem) |
| 10. | Dzeltenais drudzis | 4. piezīmē – 4.1.–4.6. apakšpunktā – minētās personas | Primārā medicīniskā pārbaude un medicīniskā novērošana 6 dienas | Nav jāveic |
| 11. | Epidēmiskais parotīts | 2. piezīmē minētās personas, kuras nav slimojušas ar epidēmisko parotītu | Primārā medicīniskā pārbaude un medicīniskā novērošana 25 dienas | Nav jāveic |
| 12. | Epidēmiskais utu izsitumu tīfs un Brilla slimība1 | 3. piezīmē minētās personas un perso­nas, kuras bija vienādos inficē­šanās apstākļos | Primārā medicīniskā pārbaude un medicīniskā novērošana 25 dienas no perēkļa sanitārās apstrādes dienas (tai skaitā pārbaude uz pedikulozi) | Nav jāveic |
| 13. | Ērču encefalīts | Ja ir aizdomas par alimentāro inficēša­nos, – personas, kuras bija vienādos inficēšanās apstāk­ļos (lietojušas uzturā pienu un piena produktus, kas, iespējams, satur slimības ierosinātāju) | Primārā medicīniskā pārbaude un medicīniskā novērošana 28 dienas | Nav jāveic |
| 14. | Garais klepus | 2. piezīmē minētās personas un personas, kuras bija vienādos inficē­šanās apstākļos | Primārā medicī­niskā pārbaude un medicīniskā novērošana 14 dienas | Nav jāveic |
| 15. | Gonokoku infekcija (gonoreja) | Dzimumpartneri; meitenes līdz 12 gadu vecumam, kuras dzīvo kopā ar inficētu personu;  citas personas, ja ārstam ir pamatotas aizdomas par iespējamu inficēšanos | Primārā medicīniskā pārbaude | Uztriepes materiāla mikroskopija un bakterioloģiskā vai molekulāri bioloģiska izmeklēšana |
| 16. | Hantavīrusu infekcija | Personas, kuras bija vienādos inficēšanās apstākļos | Primārā medicī­niskā pārbaude un medicīniskā novērošana 28 dienas | Nav jāveic |
| 17. | Hlamīdiju ierosinātas seksuālās transmisijas infekcijas, t. sk. hlamīdiju limfogranuloma (*lymphogranuloma venereum*) | Dzimumpartneri; meitenes līdz 12 gadu vecumam, kuras dzīvo kopā ar inficētu personu;  citas personas, ja ārstam ir pamatotas aizdomas par iespējamu inficēšanos | Primārā medicīniskā pārbaude | Uztriepes materiāla molekulāri bioloģiska izmeklēšana |
| 18. | Holera un holeras izraisītāju nēsāšana1 | Ģimenes locekļi vai personas, kuras dzīvo kopā ar infekciozo personu un citas kontakt­personas pēc inficēšanās riska izvērtēšanas | Primārā medicīniskā pārbaude un medicīniskā novērošana 5 dienas | Fekāliju paraugu bakterioloģiskā izmeklēšana 3 reizes (divi paraugi pirmajā dienā un trešais paraugs – pēdējā medicīniskās novērošanas dienā) |
| 19. | Hronisks vīrushepatīts un hepatīta vīrusa nēsāšana | | | |
| 19.1. | B hepatīts | 4. piezīmē minētās personas un personas, kuras bija  vienādos inficē­šanās apstākļos | Primārā medicīniskā pārbaude | Asins paraugu seroloģiskā izmeklēšana HBs Ag, anti-HBc noteikšanai |

|  |  |  |  |  |
| --- | --- | --- | --- | --- |
| 19.2. | C hepatīts | 4. piezīmē minētās personas un personas, kuras bija vienādos inficē­šanās apstākļos | Primārā medicī­niskā pārbaude visos gadījumos, kad pacientam konstatēta vīrusa klātbūtne | Asins paraugu seroloģiskā izmeklēšana  anti-HCV noteikšanai visos gadījumos, ja pacientam konstatēta vīrusa klātbūtne |
| 20. | Invazīvā *Haemophilus influenzae* slimība | 2. piezīmē minētās personas – nosaka epidemiologs grup­veida saslimšanas gadījumā | Primārā medicī­niskā pārbaude un medicīniskā novērošana 7 dienas | Nav jāveic |
| 21. | Invazīvā meningokoku ierosinātā slimība | 2. piezīmē minētās personas un perso­nas, kuras bija vienādos inficē­šanās apstākļos | Primārā medicī­niskā pārbaude un medicīniskā novērošana 10 dienas | Nav jāveic |
| 22. | Invazīvā pneimokoku ierosinātā slimība | 2. piezīmē minētās personas – nosaka epidemiologs grup­veida saslimšanas gadījumā | Primārā medicī­niskā pārbaude un medicīniskā novērošana 7 dienas | Nav jāveic |
| 23. | Jersinioze  *Y. enterocolitica Y. pseudotuberculosis* | 3. piezīmē minētās personas un personas, kuras bija vienādos inficēšanās apstākļos | Medicīniskā novērošana 10 dienas | Infekcijas skartajā pirmsskolas izglītības iestādē, bērnu uzraudzības pakalpojuma sniegšanas iestādē, sociālās aprūpes iestādē un ārstniecības iestādē fekāliju paraugu izmeklēšana veicama grupveida (vismaz divi gadījumi) saslimšanas gadījumā |
| 24. | Kampilobakterioze | 3. piezīmē minētās personas un perso­nas, kuras bija vienādos inficēšanās apstākļos | Medicīniskā novērošana 10 dienas | Infekcijas skartajā pirmsskolas izglītības iestādē, bērnu uzraudzības pakalpo­juma sniegšanas iestādē, sociālās aprūpes iestādē un ārstniecības iestādē fekāliju paraugu izmeklēšana veicama grupveida (vismaz divi gadījumi) saslimšanas gadījumā |
| 25. | Kriptosporidioze | 3. piezīmē minētās personas un perso­nas, kuras bija vienādos inficē­šanās apstākļos | Medicīniskā novērošana 7 dienas | Nav jāveic |
| 26. | Leģionāru slimība (legioneloze) | Personas, kuras bija vienādos inficē­šanās apstākļos | Medicīniskā novērošana 10 dienas | Nav jāveic |
| 27. | Lepra | Ģimenes locekļi vai personas, kuras dzīvo kopā ar infekciozo personu | Primārā medicīniskā pārbaude | Deguna gļotādas skarifikāta mikroskopija |
| 28. | Leptospiroze | Personas, kuras bija vienādos inficē­šanās apstākļos | Medicīniskā novērošana 21 dienu | Nav jāveic |
| 29. | Liesassērga (Sibīrijas mēris)1 | Personas, kuras bija kontaktā ar slimnieka bioloģiskajiem materiāliem vai izdalījumiem un personas, kuras bija vienādos inficēšanās apstākļos | Primārā medicīniskā pārbaude un medicīniskā novērošana 14 dienas (termiņš var tikt pagarināts atkarī­bā no iespējamās inficēšanās apstākļiem) | Nav jāveic |
| 30. | Listerioze | Grūtnieces un personas ar imūn­deficītu, kuras bija vienādos inficēša­nās apstākļos, kā arī jaundzimušie, kas ir bijuši kontaktā | Primārā medicī­niskā pārbaude grūtniecēm un zīdaiņiem un medicīniskā novērošana 21 dienu | Bakterioloģiskā izmeklēšana (uztriepes no rīkles un/vai dzemdes kakla) |
| 31. | Malārija un malārijas izraisītāju nēsāšana | 4. piezīmē – 4.1.–4.6. apakšpunktā –minētās personas | Primārā medicīniskā pārbaude | Nav jāveic |
| 32. | Masalas | Kontaktpersonas, kuras nav slimo­jušas ar masalām: 2. piezīmē minētās personas un perso­nas, kuras bija vienādos inficē­šanās apstākļos | Primārā medicīniskā pārbaude un medicīniskā novērošana 17 dienas (21 dienu, ja tika ievadīts imūnglobulīns) | Parauga seroloģiskā izmeklēšana grūtniecēm |
| 33. | Masaliņas, tai skaitā iedzimto masaliņu sindroms | Kontaktpersonas, kuras nav slimojušas ar masaliņām: 2. piezīmē minētās personas un personas, kuras bija vienādos inficēšanās apstākļos | Grūtniecēm primārā medicīniskā pārbaude un medicīniskā novērošana 21 dienu, ginekologa un infektologa konsultācija | Asins parauga seroloģiskā izmeklēšana dinamikā grūtniecēm, ieskaitot izmeklēšanu infekciozās eritēmas noteikšanai |
| 34. | Meningīts, encefalīts | 2. piezīmē minētās personas – bakteriā­lais meningīts, 3. piezīmē minētās personas – serozais meningīts, kā arī personas, kuras bija vienādos inficē­šanās apstākļos | Medicīniskā novērošana bakteriālā meningīta gadījumā 10 dienas, serozā meningīta vai encefalīta gadījumā 14 dienas | Nav jāveic |
| 35. | Mēris1 | 2. piezīmē minētās personas – mēra plaušu formas gadījumā un personas, kuras bija vienādos inficē­šanās apstākļos | Primārā medicīniskā pārbaude un medicīniskā novērošana 6 dienas | Nav jāveic |
| 36. | Ornitoze (psitakoze) | Personas, kuras bija vienādos inficē­šanās apstākļos | Medicīniskā novērošana 30 dienas | Nav jāveic |
| 37. | Poliomielīts1 | 3. piezīmē minētās personas un perso­nas, kuras bija vienādos inficē­šanās apstākļos | Primārā medicī­niskā pārbaude un medicīniskā novērošana 35 dienas | Fekāliju parauga virusoloģiskā izmeklēšana |
| 38. | Putnu gripa cilvēkam1 vai cita gripa, kuru izraisa vīruss, ko Pasaules Veselības organizā­cija uzskata par iespējamās pandēmijas izraisītāju (līdz laikam, kad konstatēta noturīgā gripas izplatīšanās Latvijā) | 2. piezīmē minētās personas un personas, kuras bija vienādos inficē­šanās apstākļos | Primārā medicīniskā pārbaude un medicīniskā novērošana 7 dienas | Atbilstoši Pasaules Veselības organizācijas rekomendācijām |
| 39. | Q drudzis un citas riketsiozes | Personas, kuras bija vienādos inficēšanās apstākļos | Medicīniskā novērošana 21 dienu | Nav jāveic |
| 40. | Rietumnīlas drudzis | 4. piezīmē – 4.1.–4.6. apakšpunktā – minētās personas | Primārā medicīniskā pārbaude un medicīniskā novērošana 14 dienas | Nav jāveic |
| 41. | Salmoneloze un tās izraisītāju nēsāšana | 3. piezīmē minētās personas un personas, kuras bija vienādos inficēšanās apstākļos | Medicīniskā novērošana 7 dienas | Infekcijas skartajā pirmsskolas izglītības iestādē, bērnu uzraudzības pakalpojuma sniegšanas iestādē, sociālās aprūpes iestādē un ārstniecības iestādē fekāliju paraugu izmeklēšana veicama grupveida (vismaz divi gadījumi) saslimšanas gadījumā |
| 42. | Sifiliss, tai skaitā iedzimta sifilisa sindroms | Dzimumpartneri; personas, kurām ir cieši sadzīves kontakti, t. sk. bērni; asins vai cita biomateriāla recipienti;  personas, kuras bija vienādos inficē­šanās apstākļos, ja ārstam ir pamatotas aizdomas par iespē­jamu inficēšanos | Primārā medicīniskā pārbaude | Asins parauga seroloģiskā izmeklēšana, ādas un gļotādu defektu materiāla mikroskopija |
| 43. | Smags akūts respiratorais sindroms (SARS)1,  Tuvo Austrumu respiratorais sindroms (MERS)1 | 2. piezīmē minētās personas un personas, kuras bija vienādos inficēšanās apstākļos | Primārā medicīniskā pārbaude un medicīniskā novērošana (SARS 10 dienas;  MERS 14 dienas) | Atbilstoši Pasaules Veselības organizācijas rekomendācijām |
| 44. | Šiga toksīnu/  verotoksīnu producējošo *Escherichia coli* infekcija (STEC/VTEC), hemolītiski urēmiskais sindroms vai trombocitāri hemorāģiskā purpura | 3. piezīmē minētās personas un personas, kuras bija vienādos  inficēšanās apstākļos | Medicīniskā novērošana 7 dienas | Infekcijas skartajā pirmsskolas izglītības iestādē, bērnu uzraudzības pakalpojuma sniegšanas iestādē, sociālās aprūpes iestādē un ārstniecības iestādē fekāliju paraugu izmeklēšana veicama grupveida (vismaz divi gadījumi) saslimšanas gadījumā |
| 45. | Šigelozes un to izraisītāju nēsāšana | 3. piezīmē minētās personas un personas, kuras bija vienādos  inficēšanās apstākļos | Medicīniskā novērošana 7 dienas | Infekcijas skartajā pirmsskolas izglītības iestādē, bērnu uzraudzības pakalpojuma sniegšanas iestādē, sociālās aprūpes iestādē un ārstniecības iestādē fekāliju paraugu izmeklēšana veicama grupveida (vismaz divi gadījumi) saslimšanas gadījumā |
| 46. | Trakumsērga | Personas, kurām bija saskare ar pacienta siekalām un rīkles sekrētu;  personas, kuras bija vienādos inficēšanās apstākļos | Primārā medicīniskā pārbaude, lai lemtu par imunizācijas kursa noteikšanas nepieciešamību | Nav jāveic |
| 47. | Trihineloze | Personas, kuras bija vienādos inficēšanās apstākļos | Medicīniskā novērošana 21 dienu | Nav jāveic |
| 48. | Tuberkuloze (plaušu forma), kad krēpu iztriepē vai uzsējumā konstatēts tuberkulozes izraisītājs | 2. piezīmē minētās personas un personas, kuras bija vienādos inficēšanās apstākļos | Primārā medicīniskā pārbaude.  Pieaugušajiem medicīniskā novērošana vienu reizi gadā 2 gadus pēc pēdējā kontakta ar infekciozo tuberkulozes pacientu (vai viņa abacilēšanas) vai biežāk, ja ir sūdzības.  Bērniem – medi­cīniskā novēro­šana 2 reizes gadā 2 gadus pēc pēdējā kontakta ar infekciozo tuberkulozes pacientu (vai viņa abacilēšanas) vai biežāk, ja ir sūdzības | Pieaugušajiem plaušu radioloģiskā izmeklēšana.  Bērniem un HIV inficētām personām – tuberkulīna tests. Pieaugušiem – tuberkulīna tests, ja tiek plānota LTBI preventīvā ārstēšana. Atkarībā no testa rezultātiem tiek pieņemts lēmums par tālāko izmeklēšanu. Krēpu mikrobioloģiskā izmeklēšana kontaktpersonām, kurām ir klepus |
| 49. | Tularēmija | Personas, kuras bija vienādos inficē­šanās apstākļos | Medicīniskā novērošana 14 dienas | Nav jāveic |
| 50. | Utu atguļas tīfs1 | Personas, kuras bija vienādos inficē­šanās apstākļos | Primārā medicīniskā pārbaude, tai skaitā pārbaude uz utu apsēstību, un medicīniskā novērošana 25 dienas no perēkļa sanitārās apstrādes dienas | Nav jāveic |
| 51. | Vēdertīfs un paratīfi, tai skaitā vēdertīfa un paratīfu izraisītāju nēsāšana | 3. piezīmē minētās personas un personas, kuras bija vienādos inficē­šanās apstākļos | Primārā medicī­niskā pārbaude un medicīniskā novērošana 21 dienu | Fekāliju parauga bakterioloģiskā izmeklēšana |
| 52. | Vējbakas | Kontaktpersonas, kuras nav slimo­jušas ar vējbakām: 2. piezīmē minētās personas un perso­nas, kuras bija vienādos inficē­šanās apstākļos | Medicīniskā novērošana 21 dienu. Primārā medicīniskā pārbaude grūtniecēm | Asins parauga seroloģiskā izmeklēšana dinamikā grūtniecēm |
| 53. | Vīrusu (rotavīrusu, norovīrusu, adenovīrusu, astrovīrusu, sapovīrusu) zarnu infekcijas | 3. piezīmē minētās personas un perso­nas, kuras bija vienādos inficē­šanās apstākļos | Medicīniskā novērošana 7 dienas | Nav jāveic |
| 54. | Vīrusu hemorāģiskie drudži1, tai skaitā Ebolas vīrusslimība, Lasas drudzis, Mārburgas vīrusslimība, Krimas-Kongo hemorāģiskais drudzis | 2., 3. un 4. piezīmē – 4.1.–4.6. apakšpunktā –minētās personas un personas, kuras bija vienādos inficē­šanās apstākļos | Primārā medicī­niskā pārbaude un medicīniskā novērošana maksimālā inkubācijas perioda laikā atbilstoši nozolo­ģiskai formai (tai skaitā Ebolas vīrusslimība, Lasas drudzis – 21 diena;  Mārburgas vīrusslimība – 9 dienas;  Krimas-Kongo hemorāģiskais drudzis – 12 dienas) | Nav jāveic |
| 55. | Žiardiāze (lamblioze) | 3. piezīmē minētās personas un personas, kuras bija vienādos inficēša­nās apstākļos | Medicīniskā novērošana 25 dienas | Nav jāveic |

Piezīmes.

1. 1 Bīstama infekcijas slimība.

2. Pārbaudāmās kontaktpersonas:

2.1. ģimenes locekļi vai personas, kuras dzīvo kopā ar infekciozo personu;

2.2. personas, kuras bieži kontaktējas ar infekciozo personu;

2.3. infekciozās personas skūpstu partneri un dzimumpartneri (neattiecas uz tuberkulozi);

2.4. personas, kuras strādājušas ar infekciozo personu vienā telpā;

2.5. personas, kuras mācās vienā telpā, tai skaitā apmeklē vienu grupu pirmsskolas izglītības iestādē vai mācās vienā klasē vai grupā, vai kuras ilgstoši uzturas vienā telpā ar infekciozo personu;

2.6. ārstniecības iestādē pacienti no vienas palātas (masalu gadījumā pacienti, kuri bija vienā telpā);

2.7. sociālās aprūpes iestādē vienā telpā ar infekciozo personu dzīvojošie aprūpējamie;

2.8. ārstniecības personas un citas personas, kas saskaras ar infekciozo personu;

2.9. ieslodzījuma vietās ieslodzītie no vienas kameras ar infekciozo personu;

2.10. personas, kuras lidojušas vai braukušas starptautiskā transport­līdzeklī (tuberkulozes gadījumā – ilgāk par 8 stundām) kopā ar infekciozo personu;

2.11. personas, kuras saskaras ar infekciozās personas bioloģiskajiem materiāliem un izdalījumiem, kas var saturēt infekcijas slimības ierosinātājus;

2.12. personas, kuru darbs saskaņā ar normatīvajiem aktiem var radīt iespējamu risku citu cilvēku veselībai.

3. Pārbaudāmās kontaktpersonas:

3.1. ģimenes locekļi vai personas, kuras dzīvo kopā ar infekciozo personu;

3.2. personas, kuras bija tiešā kontaktā ar infekciozo personu vai viņas kontaminēto vidi bērnu izglītības iestādē, bērnu uzraudzības pakalpojuma sniegšanas iestādē, stacionārā ārstniecības iestādē un sociālās aprūpes iestādē;

3.3. personas, kuru darbs saskaņā ar normatīvajiem aktiem var radīt iespējamu risku citu cilvēku veselībai.

4. Pārbaudāmās kontaktpersonas:

4.1. asins vai cita biomateriāla recipienti;

4.2. personas, kuras izmantojušas kopīgas adatas, šļirces vai citus piederumus injicējamo narkotiku lietošanai;

4.3. personas, kurām bija gļotādu vai parenterāls kontakts ar asinīm vai citu biomateriālu profesionālo pienākumu pildīšanas laikā, ārstniecības, skaistumkopšanas vai citu pakalpojumu saņemšanas laikā, pastāvot inficēšanās riskam;

4.4. inficētām grūtniecēm dzimušie bērni;

4.5. dzimumpartneri, ja netika ievēroti droša dzimumakta principi;

4.6. citas personas, kuras ir lietojušas kopīgus higiēnas priekšmetus (skūšanās piederumus, zobu birstes) vai ir bijis asins, bojātas ādas vai gļotādu kontakts;

4.7. ģimenes locekļi vai personas, kuras dzīvo kopā ar infekciozo personu (izņemot personas, kuras dzīvo uzturēšanās vietās)."

Ministru prezidents Māris Kučinskis

Veselības ministra

pienākumu izpildītājs,

satiksmes ministrs Uldis Augulis